En **kjøkkenmaskinoppløfter** (tysk: *Parallelschwenkmechanik*) er en vippbar hylle, særlig egnet for bruk med tunge eller støyende kjøkkenmaskiner, slik at maskinen enkelt kan lagres og kjøres under kjøkkenbenken. Sammenfoldet vil hyllen typisk få plass inni et skap under kjøkkenbenken, mens utfoldet vil den være på høyde med benkeplaten samt medføre at skapdøren må stå åpen. Løftemekanismen er ofte fjærassistert slik at man unngår å løfte hele vekten til kjøkkenmaskinen, hvilket er en fordel ettersom disse gjerne kan være tunge. Kjøring inni skapet skjermer støy, og lagring av maskiner på en oppløfter kan også gi bedre plass på kjøkkenbenken. Man frigir også ekstra arbeidsflate på benken under bruk i oppvippet stilling sammenlignet med om maskinen skulle stått på benken.

Oppløftere til kjøkkenmaskiner omtales iblant under mange forskjellige benevnelser. Noen eksempler på navn som har blitt brukt er *hevebeslag*, *løftebeslag*, *nedsenkbeslag*, *mixmaster-beslag*, *assistentløft*, «*hylle til kjøkkenmaskin*», «*benkeskap*», *oppløft*, *opptrekk* eller *oppløftshylle* *Rev-A-Shelf* er eksempel på en merkevare.

Bruk
----

Hyllen vippes gjerne opp for å blande ingredienser og for korte kjøringer av maskinen. For lengre kjøring med maskinen kan hyllen vippes ned igjen mens den går og skapet lukkes for å skjerme omgivelsene fra støy. Til slutt etter bruk vippes hyllen ned for lagring når maskinen ikke brukes. 

Løfteren låses gjerne automatisk i oppløftet stilling, og har gjerne en 1- eller 2-greps utløser som må aktiveres for å senke den igjen. 

Oppløftere kan også brukes for symaskiner eller annet tungt utstyr som brukes i ny og ne eller som enkelt må kunne pakkes bort.

Spesifikasjoner
---------------

Oppløftere kan ha ulike spesifikasjoner for å passe med ulike kjøkkeninnredninger og kjøkkenmaskiner. 

### Bredde

Innvendig skapbredde (målt i millimeter) er en faktor for hvilke typer kjøkkenskap oppløfteren vil passe i. Noen oppløftere kan brukes med flere bredder, mens andre må ha en spesifikk innvendig skapbredde (for eksempel 500 mm eller 600 mm). Noen oppløftere er laget for å passe med 32 mm-systemet. Noen oppløftere monteres i bunnen av skap, mens andre er sidemontert. Det er ikke uvanlig at mekanismer selges uten hylleplate, og at en hylle med passende bredde til både skapet og løftemekanismen må oppdrives. Noen løftemekanismer har tverrstag.

### Belastning

Maksbelastningen til oppløfteren (målt i kg) bør være høyere enn kjøkkenmaskinen samt ingrediensene og andre ting som vil belaste løfteren (for eksempel 15 kg eller 30 kg). Massen til kjøkkenmaskiner varierer, men kan typisk ligge rundt 10-20 kg, ofte minst 14 kg. En produsent har 3 innstillinger av fjærspenningen for å fungere med maskiner som veier henholdsvis 0-9 kg, 9-14 kg eller 14-27 kg. I tillegg til å være konstruert for å tåle maskinens masse bør løfteren også være relativt stødig konstruert og korrekt montert for å kunne motstå vibrasjoner og bevegelser.

Se også
-------

* Ergonomi
* Ekspansjonsbeslag
* Klaffebeslag
* Uttrekkbar hylle

Referanser
----------

1. ↑  Unknown (19. januar 2013). «Konglene: Husets hjerte!». *Konglene*. Besøkt 21. januar 2023.
2. ↑  «Hevebeslag for kjøkkenmaskin. Bredde skap 40 og 50 cm.». *Huseby Grenland Kjøkken og garderobe*. Arkivert fra originalen 21. januar 2023. Besøkt 21. januar 2023.
3. ↑  «Demonstrasjon av benkeskap med løftebeslag for kjøkkenmaskin (video på Facebook)». *www.facebook.com*. Besøkt 21. januar 2023.
4. 1 2  «Nedsenk/mixmasterbeslag - INTERIØR OG BESLAG». *www.interiorogbeslag.no* **(norsk)**. Besøkt 21. januar 2023.
5. ↑  «Annonsørinnhold: 5 tips til smart oppbevaring på kjøkkenet». *VG* **(engelsk)**. Besøkt 21. januar 2023.
6. ↑  «Produktblad benkeskap, assistentløft, KBF, artikkelnummer EC5ALKBF» (PDF). Arkivert fra originalen (PDF) 21. januar 2023. Besøkt 21. januar 2023.
7. ↑  «Guide: Lure løsninger for skap- og skuffeinnredning | Elkjøp». *www.elkjop.no* **(norsk)**. Besøkt 21. januar 2023.
8. ↑  «Skapløsninger». *www.sigdal.com*. Besøkt 21. januar 2023.
9. ↑  «Tilbehør og innredning». *Norsk Kjøkkenfornying AS*. Arkivert fra originalen 21. januar 2023. Besøkt 21. januar 2023.
10. ↑  «Smarte løsninger». *Kjøkkendesign til fornuftig pris*. Besøkt 21. januar 2023.
11. ↑  «Nybo kjøkken». *nybokjokken.no*. Besøkt 21. januar 2023.
12. ↑  «Mixer Lifts: Rev-A-Shelf Featured Products - The Hardware Hut». *hardwarehut.com*. Besøkt 21. januar 2023.
13. ↑  «Maskinløfter». *www.astec.no*. Besøkt 21. januar 2023.
14. ↑  Angel (26. januar 2022). «How much does a KitchenAid mixer weigh? The complete list!» **(engelsk)**. Besøkt 22. januar 2023.
15. ↑  Editors, The (5. mars 2022). «How Heavy Is a KitchenAid Stand Mixer?». *Home Cook World* **(engelsk)**. Besøkt 22. januar 2023.
16. ↑  «Rev-A-Shelf - Installation Instructions - RAS-ML Series - Heavy Duty Mixer Lift» (PDF).